लेकिन पशुओं को केवल चारा ही का दुःख नहीं. जिन्हें वे पालते-पोसते हैं, उन्हीं की छूरी के घाट भी उन्हें ही अधिकांश अवसरों पर उतरना पड़ता है-और यह भी उस क्रूरता, नीचता और अमानुषिकता के साथ, कि जिन्हें ईश्वर ने ह्रदय दिया है, वे इस पर कांप उठे बिना नहीं रह सकते. उन पशुओं की कोई गणना ही नहीं, जो खाल खींचने के लिए ही मारे जाते हैं, जो मनुष्य का भोजन बनते हैं. लेकिन केवल पिछले ही वर्ष में वर्मा में सूखा मांस बेचे जाने के लिए, केवल इसी प्रान्त के 144178 पशुओं की हत्या की गई और इसमें किसी को संदेह नहीं कि इन पशुओं में गाय-बैल ही की संख्या अधिक होगी. यह संख्या दिन-ब-दिन बढती जाती है, और इस हत्या के केंद्र पहिले बरेली, शाहजहांपुर, अलीगढ़, आगरा, फतेहपुर, कानपुर और झाँसी थे, पर अब बुलंदशहर मथुरा, एटा, मुरादाबाद, जालौन, हमीरपुर, बाँदा, आजमगढ़ और पीलीभीत ने भी पहिले स्थान का साथ दिया है. हत्या लीला भी सहज ही समाप्त नहीं होती, बहुधा खून अलग करने, तथा चमड़ा मजबूत बनाने के लिए शरीर को छेद-छेद करके पशुओं की हत्या की जाती है. उसका भयंकर प्रभाव आदमियों के ऊपर बिलकुल नहीं के बराबर है, उसका सारा जोर उन बे-जुबान जानवरों पर फट पड़ा है, जो बेचारे अभी तक अपने परिश्रम से मनुष्यों की सेवा कर रहे थे, उसके पेट को भर रहे थे, और जो अब चारे की कमी के कारण अपने पंजरों को कसाई की छुरी के नीचे डालकर भी मनुष्य के पापी पेट की सहायता कर रहे हैं. सूखा मांस बनकर वर्मा पहुंचेंगे, या गीला मांस रहकर, या खाल खिंचवाकर देश में रहेंगे. हवा में उड़ने वाली चिड़ियों की नस्ल बनाये रखने के लिए मादा चिड़ियों को मारना कानूनन मना है, लेकिन गाय को चिड़ियों के बराबर भी उपयोगी मानने में देश का कानून लाचार है. बैल और गाय, बछड़े और बछिया सभी की गर्दन आजादी से नापी जाती है. कहीं-कहीं अच्छे तंदुरुस्त पशुओं की रक्षा के कानून भी हैं, लेकिन नगर की सड़क पर पेशाब करने का दोष करने वाले आदमियों पर जितनी कड़ी नजर रखी जाती है उतनी भी कड़ी दृष्टि अच्छे पशुओं की हत्या करने वालों पर नहीं रखी जाती.